На основу члана 134. став 2. Закона о железници („Службени гласник РС”, брoj 41/18) и члана 118. став 2. Закона о безбедности у железничком саобраћају („Службени гласник РС”, брoj 41/18),

Министар грађевинарства, саобраћаја и инфраструктуре доноси

**ПРАВИЛНИК**

**о изгледу и коришћењу службеног одела инспектора
за железнички саобраћај**

"Службени гласник РС", број 33 од 10. маја 2019.

Члан 1.

Овим правилником прописују се изглед и коришћење службеног одела републичког инспектора за железнички саобраћај (у даљем тексту: инспектор).

Члан 2.

Службено одело инспектора је летње и зимско.

Делови службеног одела за инспекторе женског пола су:

1) јакна (по једна летња и зимска) од коже или штофа, стандардног кроја;

2) два костима класичног кроја, тамно плаве боје (један зимски са панталонама и један летњи са панталонама);

3) четири кошуље светле боје (две зимске са дугим рукавима и две летње са кратким рукавима);

4) по један пар чизама и ципела, израђених од коже, са кожном поставом и кожним ђоном, пенџетираним гумом;

5) ташна од коже.

Делови службеног одела за инспекторе мушког пола су:

1) јакна (по једна летња и зимска) од коже са више џепова, стандардног кроја;

2) два одела класичног кроја, тамно плаве боје;

3) четири кошуље светле боје (две зимске са дугим рукавима и две летње са кратким рукавима);

4) по један пар чизама и ципела, израђених од коже, са кожном поставом и кожним ђоном, пенџетираним гумом;

5) ташна од коже;

6) две кравате.

Члан 3.

Службена одела користе се најдуже годину дана (једно зимско и једно летње), осим јакни и ташни, које се користе најдуже две године.

Члан 4.

Инспектор користи службено одело само за време обављања службене дужности.

Члан 5.

Даном ступања на снагу овог правилника престаје да важи Правилник о службеном оделу и обрасцу службене легитимације републичког инспектора за железнички саобраћај („Службени гласник РСˮ, бр. 129/14 и 81/15 – др. пропис), у делу којим се уређује службено одело.

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00272/2018-04

У Београду, 6. маја 2019. године

Министар,

проф. др **Зорана З. Михајловић,**с.р.